作者:宋之問
標題:景龍四年春祠海
內容:肅事祠春溟，宵齋洗蒙慮。雞鳴見日出，鷺下驚濤鶩。地闊八荒近，天回百川澍。筵端接空曲，目外唯雰霧。暖氣物象來，周遊晦明互。致牲匪玄享，禋滌期靈煦。的的波際禽，澐澐島間樹。安期今何在，方丈蔑尋路。仙事與世隔，冥搜徒已屢。四明背群山，遺老莫辨處。撫中良自慨，弱齡忝恩遇。三入文史林，兩拜神仙署。雖歎出關遠，始知臨海趣。賞來空自多，理勝孰能喻。留楫竟何待，徙倚忽雲暮。